**Άλμπρεχτ Ντύρερ**

Γέννηση: Νυρεμβέργη

Ήταν γιος χρυσοχόου και πρέπει να διδάχτηκε απ' τον πατέρα του τις βασικές αρχές του σχεδίου και την προσήλωση στην ακριβή και σχολαστική λεπτομέρεια που χαρακτηρίζει τη δουλειά ενός χρυσοχόου. Όταν ήταν 15 ετών μαθήτευσε κοντά στο σπουδαίο ζωγράφο και εικονογράφο βιβλίων Μίκαελ Βόλγκεμουτ, στη γενέτειρά του, τη Νυρεμβέργη. Απ' αυτόν έμαθε τις τεχνικές της ζωγραφικής και την τέχνη της ξυλογραφίας. Αφού ολοκλήρωσε τις σπουδές του ταξίδεψε στη Γερμανία και δούλεψε, για σύντομο διάστημα, στη Βασιλεία και στο Στρασβούργο, ως εικονογράφος βιβλίων. Μετά την επιστροφή του στη Νυρεμβέργη και το γάμο του (1499) επισκέφτηκε για λίγο τη Βόρεια Ιταλία και στη συνέχεια άνοιξε ένα εργαστήριο στη γενέτειρά του. Το 1505-7 επισκέφτηκε πάλι τη Βενετία, απ' όπου επέστρεψε με ένα σύστημα αναλογιών, που μάλλον γνώρισε από καλλιτεχνικούς κύκλους που συνδέονταν με το Λεονάρντο. Μετά την επιστροφή του, καθιερώθηκε ως καλλιτέχνης και δεχόταν αναθέσεις έργων όχι μόνο από τη Νυρεμβέργη, αλλά και από πολύ πιο μακριά, ενώ μετά το 1512 ο πιο σημαντικός προστάτης του ήταν ο αυτοκράτορας Μαξιμιλιανός. Ο Ντύρερ βίωσε έντονα τη Θρησκευτική Μεταρρύθμιση και γνωρίζουμε από επιστολές του ότι η απελευθέρωση και η παρηγοριά του ήρθε τελικά μέσα από τα κείμενα του Λούθηρου.Ένα ταξίδι που έκανε το 1520-21 στην Αυλή του αυτοκράτορα Καρόλου Ε΄, αιτούμενος την ανανέωση της σύνταξής του, τον οδήγησε στην Ολλανδία, όπου τιμήθηκε ως αναγνωρισμένος ηγέτης της τέχνης του. Το καθημερινό ημερολόγιο που κρατούσε ο Ντύρερ στην περιοδεία του, μαζί με τα σχέδια που έκανε για τους ανθρώπους που συναντούσε και τους τόπους που έβλεπε, είναι η πρώτη τέτοιου είδους καταγραφή στην ιστορία της τέχνης. Σε όλη τη διάρκεια της ζωής του επιδίωξε θεωρητικές σπουδές, εκτιμώντας ότι η πιο σημαντική ανάμεσα σε όλες είναι η θεωρία της αναλογίας και συνέγραψε πραγματείες για το θέμα. Αν και ήταν ευρέως γνωστός ως ζωγράφος, μετά το θάνατό του έγινε στην ουσία διάσημος για τα χαρακτικά του, που χρησιμοποιήθηκαν πολύ όταν κυκλοφόρησαν τα βιβλία με σχέδια.

Χαρακτηριστικά

Παρ' όλη τη ζωγραφική του δραστηριότητα, ασχολήθηκε πολλά χρόνια με την ξυλογραφία και τη χαρακτική. Τα πρώτα χαρακτικά του είναι παραδοσιακής θεματολογίας αλλά χαρακτηρίζονται επαναστατικά ως προς την προσέγγισή τους, το μέγεθός τους και την εκλεπτυσμένη τεχνική τους. Παράλληλα, άρχισε να απασχολείται με τα αναγεννησιακά προβλήματα της προοπτικής, της ιδανικής ομορφιάς, των αναλογιών και της αρμονίας.Η δεξιοτεχνία του στη γραμμική χαρακτική ποτέ δεν ξεπεράστηκε και ανταγωνιζόταν τον πλούτο και την υφή της ζωγραφικής.Το έργο του συνοψίζεται σε δύο στοιχεία: τη σπουδή της ιδανικής ανθρώπινης μορφής και την έκφραση ενός βαθιά συνειδητοποιημένου θρησκευτικού μηνύματος.

**Πωλ Σεζάν**

Γεννήθηκε στην Αιξ Αν Προβάνς. Ο πατέρας του ήταν έμπορος καπέλων και αργότερα έγινε ευκατάστατος τραπεζίτης. Η οικονομική εξασφάλιση επίτρεψε στον Σεζάν να αντέξει την αδιαφορία με την οποία αντιμετωπίστηκε το έργο του μέχρι την τελευταία δεκαετία της ζωής του. Ο συμμαθητής του Εμίλ Ζολά τον σύστησε στους Μανέ και Κουρμπέ και τον έπεισε να σπουδάσει τέχνη στο Παρίσι. Εκεί στην Ακαδημία Σουϊς, το 1861, γνώρισε τον Καμίγ Πισσαρό και τον επόμενο χρόνο τους Μονέ, Σισλέ και Ρενουάρ. Το 1869 γνώρισε την Ορτάνς Φικέ, μοντέλο και μοδίστρα, η οποία έγινε σύντροφός του και το 1872 του χάρισε ένα γιο, τον Πωλ. Ο Σεζάν απέκρυψε την ύπαρξή τους από την οικογένειά του – τρομοκρατημένος από τον δεσποτικό πατέρα του – αλλά, τελικά, λίγο πριν πεθάνει ο πατέρας του, το 1886, παντρεύτηκε την Ορτάνς.

Από το 1870 περίπου ο Σεζάν άρχισε να ζωγραφίζει απευθείας από τη φύση. Παράλληλα κατάφερε να επιβάλει στην ορμητική ιδιοσυγκρασία του κάποια πειθαρχία. Το 1872 εγκαταστάθηκε στο Ωβέρ συρ Ουάζ, κοντά στο Ποντουάζ, την πατρίδα του Καμίγ Πισσαρό, με τον οποίο δημιούργησε μια γόνιμη και μακρόχρονη σχέση. Το 1874 και το 1877 εξέθεσε με τους Ιμπρεσιονιστές χωρίς ποτέ να ταυτιστεί με την ομάδα τους ή να υιοθετήσει το σύνολο των στόχων και των τεχνικών τους. Ο Σεζάν δεν ενδιαφερόταν ιδιαίτερα για τη ρεαλιστική απεικόνιση των τυχαίων και πρόσκαιρων εφφέ του φωτός, αλλά αφιερώθηκε στη δομική ανάλυση της φύσης. Χάραξε ένα μοναχικό και δύσκολο μονοπάτι με στόχο μια τέχνη όπου τα καλύτερα στοιχεία της κλασικής παράδοσης, ως προς τη δομή, σε συνδυασμό με τα πιο αξιόλογα στοιχεία του σύγχρονου νατουραλισμού θα δημιουργούσαν μια τέχνη που δεν θα επιδρούσε επιφανειακά μόνο στα μάτια, αλλά θα συγκινούσε το μυαλό. Μετά το θάνατο του πατέρα του και αφού κληρονόμησε το οικογενειακό κτήμα, ο Σεζάν έζησε κυρίως στην Αιξ.

Χαρακτηριστικά

Αφιερώθηκε περισσότερο σε ορισμένα αγαπημένα του θέματα – προσωπογραφίες της γυναίκας του, νεκρές φύσεις και κυρίως σε τοπιογραφίες της Προβηγκίας. Ο Σεζάν ενδιαφερόταν για την υποκείμενη δομή και οι πίνακές του σπανίως έχουν οποιαδήποτε εμφανή ένδειξη για τη χρονική στιγμή της ημέρας ή της εποχής που απεικονίζουν. Τα τελευταία του έργα χαρακτηρίζονται από μια λιτή και ανοιχτή σύνθεση, η οποία επιτρέπει στον αέρα και στο φως να τη διαπεράσει. Η τρίτη διάσταση δημιουργείται όχι μέσω της προοπτικής ή της σμίκρυνσης, αλλά χάρη σε μια εξαιρετικά λεπτή ποικιλία της τονικότητας. Δούλευε σχεδόν στην αφάνεια, ώσπου ο γκαλερίστας Βολάρ του προσέφερε μια ατομική έκθεση το 1895. Από τότε το έργο του άρχισε να εντυπωσιάζει τους νεότερους καλλιτέχνες και μέχρι το τέλος του αιώνα ήταν σεβαστός από πολλούς καλλιτέχνες της πρωτοπορίας ως «Σοφός».

**Ζαν Φουκέ**

Γεννήθηκε στην Τουρ και είναι γνωστό ότι επισκέφτηκε τη Ρώμη μεταξύ του 1443 και 1447, οπότε ζωγράφισε την - χαμένη σήμερα - προσωπογραφία του Πάπα Ευγένιου Δ΄. Από το ταξίδι του στην Ιταλία αποκόμισε πολλές γνώσεις, όπως φαίνεται από τα μεταγενέστερα έργα του. Όταν επέστρεψε από την Ιταλία, ο Φουκέ άρχισε να εργάζεται για τη Γαλλική Αυλή. Ο πρώτος του προστάτης ήταν ο βασιλικός γραμματέας και υπουργός των οικονομικών, Ετιέν Σεβαλιέ. Μόλις το 1475, ο Φουκέ έγινε βασιλικός ζωγράφος (του Λουδοβίκου ΙΑ΄), αλλά τον προηγούμενο χρόνο του είχε ανατεθεί να ετοιμάσει σχέδια για τον τάφο του βασιλιά και πιθανότατα ήταν ο σημαντικότερος καλλιτέχνης της Αυλής για πολλά χρόνια.

Χαρακτηριστικά

Η επιρροή που δέχτηκε στην Ιταλία διακρίνεται στιςπροσπάθειες του στην προοπτική, καθώς και στην κλασική αρχιτεκτονική στα μεταγενέστερα έργα του. Ο έντονα γλυπτικός χαρακτήρας της ζωγραφικής του ωστόσο, που είχε τις ρίζες του βαθιά στην τοπική του παράδοση, δεν ενέδωσε στην ιταλική επιρροή. Είτε έκανε μικρογραφίες είτε ζωγράφιζε πίνακες σε μεγαλύτερη κλίμακα, η τέχνη του Φουκέ είχε τον ίδιο μνημειακό χαρακτήρα. Οι μορφές του είναι σχεδιασμένες σε μεγάλες επίπεδες επιφάνειες καθορισμένες από γραμμές εξαιρετικά καθαρές. Ο Φουκέ ήταν ουσιαστικά σχεδιαστής και το σχέδιο προσέδιδε στις συνθέσεις του την ισορροπία και την καθαρότητά τους. Η γλυπτική αίσθηση της φόρμας του εναρμονιζόταν με μία ήρεμη και ανεξάρτητη ιδιοσυγκρασία, συνδυασμός που στα καλύτερα έργα του δημιουργεί μία ιδιαίτερα εντυπωσιακή βαρύτητα.

**Κρίστους Πέτρους**

Φλαμανδός ζωγράφος. Στη διαμόρφωση της αντίληψής του για τη ζωγραφική επηρεάστηκε από τους Βαν Άικ και Βαν ντερ Βάιντεν. Το 1444 έγινε πολίτης της Μπριζ, όπου παρέμεινε έως τον θάνατό του. Στα έργα του απέδωσε με επιτυχία τη γεωμετρική προοπτική και διακρίθηκε για την έξοχη ενδοσκοπική επεξεργασία των μορφών του, ιδιαίτερα όσον αφορά τις προσωπογραφίες

.Χαρακτηριστικά

Πρωτοαναφέρεται το 1444 στην Μπρυζ και μερικοί ειδικοί, που τον θεωρούν μαθητή του Γιαν βαν Άυκ, πιστεύουν ότι ολοκλήρωσε μερικά έργα του δασκάλου του. Είναι σαφές ότι έχει επηρεαστεί απόλυτα από τον Βαν Άυκ και ότι τα αντίγραφα και οι παραλλαγές που έκανε διέδωσαν ευρύτατα το έργο του δασκάλου. Η ζωγραφική του Κρίστους είναι πιο συνοπτική, οι μορφές του όμως μοιάζουν πολύ συχνά άψυχες, χωρίς την αίσθηση της εσωτερικής ζωής των μορφών του Βαν ΄Αυκ. Επίσης είναι φανερές στο έργο του επιρροές από τον Ροζίερ βαν ντερ Βάυντεν. Τα πιο προσωπικά του έργα είναι οι προσωπογραφίες του, όπου τοποθετεί τον εικονιζόμενο σε ένα συγκεκριμένο χώρο.

**Βίνσεντ βαν Γκογκ**

Γεννήθηκε στην Ολλανδία και ήταν γιος πάστορα. Ήταν βαθιά θρησκευόμενος άνθρωπος και εργάστηκε ως λαϊκός ιεροκήρυκας στην Αγγλία και κοντά στους Βέλγους ανθρακωρύχους. Τον είχε επηρεάσει πολύ η τέχνη του Μιλλέ και το κοινωνικό της μήνυμα, κι αποφάσισε να γίνει και ο ίδιος ζωγράφος. Το 1885 εγκαταστάθηκε στην Αμβέρσα και παρακολούθησε την τοπική ακαδημία για μερικούς μήνες. Η ακαδημαϊκή εκπαίδευση είχε ελάχιστα να προσφέρει σ’ αυτόν τον τόσο ατομιστή καλλιτέχνη και έτσι το 1886 πήγε στο Παρίσι, κοντά στο νεότερο αδελφό του, Τεό, που εργαζόταν στο κατάστημα ενός εμπόρου τέχνης. Εκεί γνώρισε τους Ιμπρεσιονιστές και συνδέθηκε με τους Πισσαρό, Ντεγκά, Γκωγκέν και Σερά. Ο Τεό, αν και ήταν φτωχός, βοηθούσε πάντα αδιαμαρτύρητα τον αδερφό του και του έκανε τα έξοδα για να πάει στην Αρλ, στη νότια Γαλλία. Ο Βίνσεντ ήλπιζε πως δουλεύοντας εκεί ανενόχλητος θα μπορούσε μια μέρα να πουλήσει τα έργα του και να ξεπληρώσει τον γενναιόδωρο αδερφό του. Τα γράμματα που έγραφε από την Αρλ στον Τεό είναι ένα συνεχές ημερολόγιο και μας κάνουν να δούμε τον καλλιτέχνη που είχε συναίσθηση της αποστολής του, τους αγώνες και τους θριάμβους του, την μοναξιά του και τη λαχτάρα του για συντροφικότητα και συνειδητοποιούμε κάτω από ποια φοβερή πίεση δούλευε με τόσο πυρετώδη δυναμισμό. Σε δεκαπέντε μήνες ζωγράφισε περισσότερους από διακόσιους πίνακες. Την εποχή αυτή δεν πούλαγε καθόλου πίνακες, ήταν πολύ φτωχός και υπέφερε από συνεχείς νευρικές κρίσεις, με ψευδαισθήσεις και κατάθλιψη. Το Δεκέμβριο του 1888 είχε μια κρίση παράνοιας και τον Μάιο του 1889 ζήτησε ο ίδιος να νοσηλευτεί σε φρενοκομείο, είχε όμως περιόδους διαύγειας και τότε ζωγράφιζε πάλι. Το 1890 εγκαταστάθηκε κοντά στον αδερφό του στο Ωβέρ συρ Οουάζ, ενώ συγκάτοικός του ήταν ο προστάτης των τεχνών και ειδήμονας Δρ Πωλ Γκασέ. Ακολούθησε άλλη μια περίοδος απίστευτης δραστηριότητας και τις τελευταίες 70 ημέρες της ζωής του ζωγράφισε 70 πίνακες. ΄Όμως η πνευματική του αγωνία και η κατάθλιψη έγιναν ακόμα εντονότερες και τον Ιούλιο του 1890 πέθανε από τραύμα που είχε προκαλέσει ο ίδιος στον εαυτό του.

Χαρακτηριστικά

Ο Βαν Γκογκ αναζητούσε με πάθος μια τέχνη απλή που δεν θα τραβούσε μόνο πλούσιους φιλότεχνους, αλλά θα έδινε χαρά και παρηγοριά σε όλους τους ανθρώπους. Η ζωγραφική του είχε δεχτεί μεγάλη επίδραση από τον Ιμπρεσιονισμό και τις γιαπωνέζικες ξυλογραφίες ουκίγιο-ε. Οι συμβολικές και εκφραστικές αξίες του χρώματος ήταν έμμονη ιδέα γι’ αυτόν και χρησιμοποιούσε το χρώμα για να εκφραστεί με περισσότερο δυναμισμό. Χρησιμοποιώντας το χρώμα για εκφραστικούς σκοπούς και απορρίπτοντας τον αφηγηματικό του ρόλο, ενίσχυσε το συγκινησιακό περιεχόμενο των έργων του με δυνατές πινελιές. Παρουσιάζει στα θέματά του μια εξαιρετικά προσωπική άποψη του κόσμου. Ο Βαν Γκογκ διάλεγε για θέμα αντικείμενα και επεισόδια που έδιναν σε αυτά τα νέα εκφραστικά μέσα ευρύτερο πεδίο δράσης – μοτίβα όπου μπορούσε να σχεδιάσει και να ζωγραφίσει με το πινέλο του και να στρώσει παχύ το χρώμα, ακριβώς σαν ένας συγγραφέας που υπογραμμίζει τις λέξεις του. ΄Ηταν ο πρώτος ζωγράφος που ανακάλυψε την ομορφιά του θερισμένου σταχιού, του φράχτη και των σπαρμένων χωραφιών, των ροζιασμένων λιόδεντρων και των σκοτεινών κυπαρισσιών. Σε όλη τη διάρκεια της ζωής του πούλησε έναν μόνο πίνακα και όταν πέθανε ελάχιστοι τον γνώριζαν στον κόσμο της τέχνης. Από τότε η φήμη του απλώθηκε πολύ γρήγορα. Επηρέασε βαθιά τους Εξπρεσιονιστές, τους Φωβιστές και την πρώιμη Αφαίρεση και η συμβολή του στην τέχνη του 20ου αιώνα είναι αναμφισβήτητη.